نتيخابات تشريعية لمغريبية د 2021

نّتيخابات تّشريعية لمغريبية د 2021 باش يجددو لبلايص لـ395 د مجليس نواب طراو ف 8 شتنبر 2021. هاد نّتيخابات عطاو سّقوط ديال حيزب لعدالة ؤ تّنمية لي كان 10 سنين ؤ هوّا شاد لحوكومة د لمغريب. سياق. ف ابريل 2017، سعد دين لعتماني ولا رايس د لحوكومة د لمغريب، ف بلاصت عبدلاله بنكيران (لي ماقدرش يشكل حوكومة مور نتيخابات د 2016). لحيزب ديالو – حيزب لعدالة ؤ تنمية – حاكم لمغريب من نتيخابات د 2011، ف لول معا لحركة شعبية، حيزب تقدم ؤ شتيراكية ؤ حيزب ستيقلال (حتال 2013) لي جا ف بلاصتو تجمع لوطني د لاحرار، ؤ موراها ف 2017 معا نفس هاد تلاتة د لاحزاب ؤ تزادو عليهم تيحاد دوستوري ؤ تيحاد شتيراكي د لقوات شعبية، والاكين حيزب تقدم ؤ شتيراكية خرج من لحوكومة ف 2019. لاحزاب ؤ لمرشحين. لتحت ليسطا د لحزاب لكبار ؤ تحالفات لي مشاركين ف نتيخابات: لمرشحين. ف ماي 2021، حيزب ستيقلال ماعاودش رشح لبرلاماني ديالو ف دايرة د فاس شمالية حميد شباط، ؤ موراها ف 11 يونيو لجنة تنفيدية د لحيزب قررات تسد ݣاع لفروع ديالها ف لعمالة د فاس. ف 28 ماي، حيزب لاصالة ؤ لمعاصرة جرا علا ستة ديال لبرلامانيين دياولو بسباب انهم "حطو راسهم برا لحيزب": احمد شوكي (دايرة د بولمان)، خالد لمنصوري (دايرة د بني ملال)، نوردين لهاروشي (دايرة د تطوان)، مولاي زوبير حبدي (دايرة د سمارة)، مولاي هشام لمهاجري (دايرة د شيشاوة)، محمد ابودرار (دايرة د سيدي افني). والاكين ف 29 يونيو، تراجع لحيزب علا لقرار ديالو باش يجري علا لبرلماني لمهاجري مورما دارو ݣلسة باش يصالحوه معا لامين لعام عبدلطيف وهبي. ف فبراير 2021، لبرلاماني د فيديرالية ليسر ديموقراطي ف دايرة د رباط لمحيط عمر بلافريج اكد بلي ماغاديش يعاود يترشح ف نتيخابات. ربعا د لبرلامانيين د حيزب لاصالة ؤ لمعاصرة ماغاديش يعاودو يترشحو بسباب انهم تشدو ف لحبس ولا عندهوم قضايا ف لمحكمة. سليمان حوليش (دايرة د ناضور) مشدود من يوليوز 2020 ف قضية د تخلويض د لفلوس لعمومية ف لجماعة د ناضور؛ عبدلحكيم سجدة (دايرة د جديدة) تشد ف يوليوز 2019 بسباب تخلويض ف صفقات عمومية ؤ تحكم عليه ب تسع سنين د لحبس؛ عمر زراد (دايرة د لحسيمة) تشد ف اكتوبر 2017 بسباب رشوة ؤ تحكم عليه ب تلت سنين د لحبس؛ عبدلكريم شكري (دايرة د نواصر) حبساتو وزارة داخيلية من لخدمة ؤحكمات عليه لمحكمة لادارية د دارلبيضا بسباب تخلويض ف لجماعة د داربوعزة. تحالفات ؤ تيفاقات نتيخابية. ف يوليوز 2020، تلاتة د لاحزاب د لمعارضة ف لبرلامان — حيزب لاصالة ؤ لمعاصرة، حيزب ستيقلال ؤ حيزب تقدم ؤ شتيراكية — وجدو مدكرة بيناتهم فيها قتيراحات د لاصلاح سياسي ؤ نتيخابي. ف ماي 2021، نفس هاد لاحزاب كانو عوالين يطيحو لحوكومة د لعتماني بسباب تصويت ديال حيزب لعدالة ؤ تنمية ضد قانون تقنين لكيف، والاكين ف لخر تراجعو. ف 7 يونيو، هاد لاحزاب تلاتة تخالفو علا واش تيفاق لي بيناتهم واش تنسيق ولا تحالف؛ حيزب ستيقلال كيقول بلي راه تنسيق، حيزب تقدم ؤ شتيراكية ؤ حيزب لاصالة ؤ لمعاصرة كيقولو بلي راه تحالف. ف يونيو 2021، تلاتة د لاحزاب د ليسر — حيزب شتيراكي لموحد، حيزب طليعة ديموقراطي شتيراكي ؤ حيزب لمؤتمر لوطني تيحادي — عاودو تحالفو بيناتهم باش يشاركو ف نتيخابات ب سميت فيديرالية ليسر ديموقراطي. والاكين ف 29 يونيو، قررات لامينة لعامة د حيزب شتيراكي لموحد نبيلة منيب تخرج لحيزب من لفيديرالية باش يشارك ف نتيخابات بوحدو. ف 1 يونيو، حيزب لعدالة ؤ تنمية ؤ لحركة شّعبية تلاقاو باش يتشاورو ف لقضايا سياسية لي كاينة ف لبلاد؛ صحافة قالو بلي هادي خطوة كاتمهد لشي تحالف قبل من نتيخابات. ف 12 يونيو، حيزب لعهد ديموقراطي تدمج ف حيزب ستيقلال. ف 17 غشت، لكاتيب لول د تيحاد شتيراكي د لقوات شعبية دريس لشݣر قال بلي لحيزب ديالو غادي يتحالف مور نتيخابات معا ليبيراليين لحقيقيين ؤ معا احزاب د لكتلة. لحملة نتيخابية. ميركاطو سياسي. شهورا قبل من نتيخابات، بزاف د لبرلامانيين بدلو لحيزب ديالهم ولا جابوهوم احزاب باش يشاركو ب سميتهم. پوليميك د جمعية جود. ف ابريل 2021، خرج لامين لعام د حيزب لاصالة ؤ لمعاصرة عبدلطيف وهبي ب تصريح كينتاقد فيه تجمع لوطني د لاحرار ؤ لجمعية د جود لي تابعة ليه ؤ كاتفرق قفاف د رمضان. وهبي قال بلي "جود لي تابعة ل تجمع لوطني د لاحرار صبحات اكبر فضيحة كاينة ف لمغريب لان [… ] فين كانت هاد جود باش تفرق مليون قفة؟ ". موراها احزاب خرين بحال حيزب تقدم ؤ شتيراكية، حيزب ستيقلال ؤ حيزب لمغريبي لحر مشاو ف نفس لخط ؤ نتاقدو ستيغلال ديال تفراق ديال لقفاف د رمضان ل اغراض د نتيخابات، ؤ كاين لي مشا بعيد ؤ جبد لقضية د ناس ستافدو من هاد لقفاف ؤ لقاو ريوسهوم مسجلين ف حيزب تجمع لوطني د لاحرار. يامات مورما بانت هاد لقضية، لامين لعام د تجمع لوطني د لاحرار عزيز اخنوش دار ڤيديو فين دافع فيها علا لجمعية ؤ لخدمة ديالها ؤ اكد فيه بلي هو واحد من لمؤسسين ديالو ؤ هضر ب صيغة لجمع، شي لي كيتناقد معا لهضرة د رايس د شبيبة د لحيزب لي نكر بلي واش كاينة علاقة بين لحيزب ؤ لجمعية. مضاربة ف دايرة د نواصر. ف 30 غشت، ف لجماعة د ولاد عزوز (اقليم نواصر)، تعرض فوج ديال حيزب لاصالة ؤ لمعاصرة ل تشيار ب لحجر ؤ ضرب ب لهراوات من شي ناس تابعين لحيزب تجمع لوطني د لاحرار، ؤ هرسو ليهم طونوبيلات ؤ جرحو ناس لي كانو. داك لموكب كان فيه لمرشحين د لپام ف نتيخابات تشريعية ف دايرة د نواصر عبدرحيم بنضو، ف نتيخابات لجماعية ف دايرة د ولاد سالم موسى قدام ؤ ف نتيخابات لجهوية د كازا-سطات نجوى كوكوس. مور هادشي لي وقع، حط حيزب لاصالة ؤ لمعاصرة شيكاية ف نيابة لعامة، ؤمن جيهة اخرا طالب تجمع لوطني د لاحرار باش يتحل تحقيق ف هاد لقضية. لحملة د لاحزاب. ف يونيو 2021، ختارت لامانة لعامة د لحيزب عبدالله بوانو باش يكون مدير مركزي د لحملات نتيخابية. لحيزب بدا لحملة بكري، ف نونبر 2019، طلق لقافلة د "100 نهار 100 مدينة" باش يزور لمدون د لمغريب ؤ يجمع لقتيراحات د ناس ؤ يقربهم من سياسة. تغطية ف لاعلام. ف يوليوز 2021، طلقات لقناة د ميدي ان تيڤي برنامج جديد سميتو "مواجهة للاقناع" فين جابت لقياد د لاحزاب سياسية. عواقب. ف لعشية د 9 شتنبر، علن حيزب لعدالة ؤ التنمية ليستيقالة د ݣاع لاعضاء د لامانة لعامة، علا راسم لامين لعام سعد الدين العتماني. ف 10 شتنبر، عين لماليك محمد السادس عزيز اخنوش رايس د لحوكومة ؤ كلفو باش يشكلها. ف 13 شتنبر، بدا رايس لحوكومة لمكلف يتشاور معا لحزاب باش يشكل اغلبية، ؤ تلاقا ف لول معا حيزب لاصالة ؤ لمعاصرة، حيزب ستيقلال، تيحاد شتيراكي د لقوات شعبية، لحركة شّعبية ؤ تيحاد دوستوري. موراها ب يوماين عاود تلاقا ب حزاب خرين لي هوما حيزب تقدم ؤ شتيراكية، لحركة ديموقراطية ؤ جتيماعية، جبهة د لقوات ديمقراطية ؤ تحالف فيديرالية ليسر. اما حيزب لعدالة ؤ تنمية ؤ لحيزب شتيراكي لموحد ما بغاوش يشاركو ف لمشاورات ؤ قررو يخرجو ل لمعارضة.